b'\n_START_ARTICLE_\nPoola muusika\n_START_PARAGRAPH_\nPoola muusika on Poolast p\xc3\xa4rinev v\xc3\xb5i poolakate loodud v\xc3\xb5i esitatud muusika._NEWLINE_Poola muusikatraditsiooni v\xc3\xb5ib j\xc3\xa4lgida alates 13. sajandist, just sellest ajast p\xc3\xa4rinevad k\xc3\xa4sikirjad sisaldavad pol\xc3\xbcfoonilisi palu, mis on seotud Notre-Dame\'i koolkonnaga. Umbes samast ajast p\xc3\xa4rineb ka poola vanim h\xc3\xbcmn "Bogurodzica". 16. sajandil toimus muusikauuendus peamiselt Krak\xc3\xb3wis. Itaalia p\xc3\xa4ritolu helilooja ja lautom\xc3\xa4ngija Diomedes Cato oli \xc3\xbcks kuulsamaid muusikuid Zygmunt III \xc3\xb5ukonnas. Ta t\xc3\xb5i Poolasse L\xc3\xb5una-Euroopa muusikastiile ja segas neid kohaliku rahvamuusikaga. 16. ja 17. sajandil oli kuninga \xc3\xb5ukonnas veel teisigi k\xc3\xbclalismuusikuid Itaaliast. 16.\xe2\x80\x9318. sajandi Poola heliloojad l\xc3\xb5id peamiselt barokkstiilis vaimulikku muusikat, kontserte h\xc3\xa4\xc3\xa4ltele, instrumentidele ja basso continuole. 1628. aastal etendus Varssavis esimene ooper. 18. sajandil toimus poola kunstmuusikas m\xc3\xb5ningane tagasilangus. T\xc3\xa4htsaim sel perioodil oli aga poloneesi v\xc3\xa4ljaarendamine kunstmuusika rahvusliku \xc5\xbeanrina. Poloneese klaverile on kirjutanud paljud poola heliloojad, kuulsaim neist on aga Fr\xc3\xa9d\xc3\xa9ric Chopin. Chopin kirjutas ka teistes \xc5\xbeanrides, n\xc3\xa4iteks masurkasid, nokturne, valsse, kasutades oma loomingus rahvamuusika elemente._NEWLINE_T\xc3\xa4htis poola rahvamuusika koguja ja j\xc3\xa4\xc3\xa4dvustaja oli poola rahvusliku \xc3\xa4rkamise ajal etnograaf, folklorist ja helilooja Oskar Kolberg. N\xc3\xb5ukogude ajal oli rahvamuusika maha surutud v\xc3\xb5i lubatud vaid heakskiidetud ansamblite esituses. Chopini loomingu kaudu j\xc3\xb5udsid poola rahvatantsud masurka ja polonees ka mujale Euroopasse.'